|  |
| --- |
| Uddannelses- og Forskningsministeriet  hoeringssvar@ufm.dk |

# Høringssvar over udkast til lovforslag om ændring af SU-loven (reform af SU-systemet på det videregående uddannelsesområde)

Danske Handicaporganisationer (DH) har følgende bemærkninger:

Mennesker med handicap er bagud, sammenlignet med mennesker uden handicap, når det handler om uddannelsesniveau. I løbet af de seneste år har der været stort politisk fokus på, at flere mennesker med handicap tager en uddannelse og bidrager på arbejdsmarkedet. Det er godt for det enkelte menneske, og analyser har vist, at det i høj grad gavner samfundsøkonomien, når flere mennesker med handicap gennemfører en uddannelse [indsæt kilde til Cowi/DCH].

Vi er i DH stærkt bekymrede for, at dette forslag til SU reform utilsigtet vil ramme mennesker med handicap særlig hårdt og at det vil påvirke mulighederne for, at mennesker med handicap tager en uddannelse på lige fod med andre.

**Hvad karakteriserer studerende med handicap**

Studerende med handicap er en meget bred og sammensat gruppe. Den dækker over studerende med fysiske handicap, som f.eks. cerebral parese, gigt, muskelsvind og høre- og synsnedsættelse til studerende med psykiske handicap og udviklingsforstyrrelser som fx. Bipolar lidelse, skizofreni, angst, autisme, ADHD og ordblindhed.

At gruppen af studerende med handicap er så bred, betyder, at der er en stor forskel på, hvordan og i hvilken grad det påvirker den studerende i relation til at gennemføre sin uddannelse. Det er dog et fællestræk for mange studerende med fysiske og psykiske handicap, at de oplever en høj grad af udtrætning (fatigue) som følge af deres funktionsnedsættelser. Det påvirker den studerendes samlede arbejds- og studiekapacitet, der ofte er lavere, sammenlignet med deres medstuderende.

*Behov for længere tid til at gennemføre uddannelse*

Mange studerende med handicap har derfor behov for en højere grad af fleksibilitet i deres uddannelsesforløb, så de kan gennemføre studiet over længere tid og med en lavere studieintensitet. Der er ligeledes mange studerende med handicap, der har brug for støtte og hjælpemidler i form af specialpædagogisk støtte (SPS), ligesom en gruppe studerende modtager handicaptillæg til SU som kompensation for den manglende evne til at varetage et studiejob.

Af rapporten [”Bedre vilkår for studerende med funktionsnedsættelser” (Uddannelses- og forskningsstyrelsen 2022)](https://ufm.dk/publikationer/2022/bedre-vilkar-for-studerende-med-funktionsnedsaettelser/rapport-bedre-vilkar-for-studerende-med-funktionsnedsaettelser.pdf) fremgår det, at studerende med handicap, der modtager SPS og/eller handicaptillæg til SU samlet set udgør 11 pct. blandt de studerende fordelt på de videregående uddannelser. Det svarer til ca. 30.000 studerende, hvoraf ca. 10.000 studerende modtager handicaptillæg til SU. Data om denne gruppe viser, at de generelt har haft højere andetårsfrafald, længere gennemsnitlig studietid og højere ledighed end studerende uden funktionsnedsættelser.

**Positivt, at studerende der modtager handicaptillæg er indtænkt i lovforslaget**

Med SU-reformen vil studerende fremover få reduceret deres samlede SU-ramme fra 70 til 58 klip. Der lægges med lovforslaget op til at studerende med handicap, der modtager handicaptillæg til SU, får mulighed for at beholde den nuværende SU-ramme på 70 klip. Samtidigt indgår disse klip ikke i studieaktivitetskravet, hvilket betyder, at den studerende kan blive forsinket ift. normerede studietid, uden at SU-en standses. I dag oplever studerende, der bliver forsinkede undervejs i studiet, at udbetalingen af SU standses, selvom de fortsat har klip tilbage, fordi de er blevet mere en 30 ects point forsinket.

DH mener, at det er positivt, at gruppen af studerende med handicap, der modtager handicaptillæg til SU er indtænkt i reformen. Det vil betyde, at denne gruppe fortsat vil kunne gennemføre en videregående uddannelse på lige fod med andre studerende.

**Ny SU-reform vil give store udfordringer for studerende med handicap uden handicaptillæg**

DH er meget bekymret for den store gruppe af studerende med handicap, der IKKE modtager handicaptillæg til SU, men alene modtager støtte i form af SPS. Denne gruppe udgør flertallet blandt studerende med funktionsnedsættelser. Det er en gruppe studerende, der fx har ordblindhed, ADHD eller hørehandicap, eller i mange tilfælde flere funktionsnedsættelser samtidigt. I vurderingen om handicaptillæg ses isoleret på den studerendes arbejdsevne. Det vil sige, at man ikke ser på den studerendes mulighed for at arbejde *ved siden af* et fuldtidsstudium. Det betyder, at denne gruppe studerende oftest ikke er i målgruppen for handicaptillæg, fordi deres arbejdsevne ikke er tilstrækkeligt nedsat.

Det er en gennemgående udfordring for denne gruppe, at de bliver forsinkede undervejs og i gennemsnit bruger længere tid på at komme igennem deres uddannelse, sammenlignet med studerende uden handicap.

Det fremgår af rapporten ”Bedre vilkår for studerende med funktionsnedsættelser”, at:

”Den gennemsnitlige studietid blandt dimittender fra kandidatuddannelser er generelt faldet de seneste 10 år. En del af årsagen til dette må forventes at kunne begrundes i reform af SU-systemet og rammerne for studiegennemførelse fra 2013 (”fremdriftsreformen”). Det gælder for studerende med og uden funktionsnedsættelser, herunder også studerende med psykiske funktionsnedsættelser […]. Data viser samtidig, at i hele perioden fra 2010 til 2020, har den gennemsnitlige studietid for studerende med funktionsnedsættelser ligget højere end for studerende uden funktionsnedsættelser.

Forskellen mellem grupperne er øget over perioden fra mindre end én måned til næsten fire måneder, data [kan] således indikere, at de øgede incitamenter til studiefremdrift har været ekstra udfordrende for gruppen af studerende med funktionsnedsættelser af leve op til.” (side 25).

Det fremgår, at studerende med handicap i gennemsnit bruger 3,9 måneder længere på en akademisk bacheloruddannelse og 3,7 måneder længere på kandidatuddannelsen, sammenlignet med studerende uden handicap.

Sammenlagt bruger studerende med handicap i gennemsnit 69,8 måneder på at gennemføre en bachelor- og kandidatuddannelse. Det er således sandsynligt, at studerende med handicap, der kun modtager SPS, gennemsnitligt kommer til at mangle 12 klip, svarende til et års SU. Det er lige præcis de ekstra SU-klip, de i dag har ret til.

Samtidigt er denne gruppe studerende pressede af, at de ligesom mange andre studerende bliver nødt til at supplere deres indkomst fra SU med et studiejob. Det er en ekstra udfordring, da de let udtrættes. De bliver derfor ramt ekstra hårdt af at miste muligheden for 12 ekstra SU-klip i tilfælde af forsinkelse.

*Behov for økonomisk tryghed*

Mange studerende med handicap vil være betænkelige ved at optage studielån, da de vil være bekymrede for, at de som dimittend med handicap vil få sværere ved at komme i job og dermed vil få sværere ved at betale et stort studielån tilbage.

Vi ved, at økonomisk tryghed for at kunne gennemføre en uddannelse med SU er afgørende for mange studerende og derfor vil reduktion af SU-rammen være en stor barriere for at mennesker med handicap kan gennemføre en videregående uddannelse.

**Løsning: Giv studerende, der modtager SPS pga. handicap mulighed for at bevare 12 ekstra klip**

DH foreslår, at studerende, der modtager specialpædagogisk støtte som følge af handicap, omfattes af muligheden for at bevare rammen på 70 SU-klip og muligheden for fleksibilitet i form af fritagelse fra studieaktivitetskravet.

Alternativt bør der som minimum være mulighed for, at studerende med handicap kan søge om dispensation til ekstra SU-klip, hvis de pga. en dokumenteret funktionsnedsættelse ikke kan gennemføre studiet på normeret tid.

Mennesker med handicap drømmer om at tage en uddannelse og bidrage på arbejdsmarkedet – ligesom alle andre. Samtidigt er der i dag i samfundet et ønske om, at så få som muligt modtager permanent offentlig forsørgelse. Derfor mener DH, at der er brug for tiltag, der samlet set fjerner barrierer og gør det lettere for mennesker med handicap at gennemføre en uddannelse – ikke det modsatte.

Med venlig hilsen

Thorkild Olesen